**VII разред – 25. Час, 17. III 2014.**

**Наставни предмет:** Православни катихизис – Верска настава

**Наставна тема:**Света Тројица у Православној Иконографији

**Наставна јединица:** Света Тројица у православној иконографији ( скретање пажње ученицима и на погрешно приказивање )

**Тип часа:** обрада

**Образовни задаци:** ученици треба да науче на који начин се осликава Света Тројица у православној иконографији, смисао таквог приказивања и који су погрешни прикази Свете Тројице

**Васпитни задаци:** ученици треба да схвате да кроз иконографију поштујемо Бога и показујемо своју љубав према Њему.

**Функционални задаци:** ученици треба да схвате да од нашег односа према Богу зависи и наш однос према ближњима

**Циљ часа:** ученици треба науче да препознају на који начин се приказује Света Тројица у Праваославној Цркви и на који начин иконографија утиче на живот човека

**Наставни облици:** фронтални, групни рад, индивидуални

**Наставне методе:**излагање, дијалошка, илустартивна, рад на тексту.

**Наставна средства:** Иконе Свете Тројице, филм о Икони,слике које делим ученицима(Слика Њу Јорка,афричког села и слика из каменог доба тј.пећинско сликарство) текст из Светог Писма,празничне иконе везане за одељке из Светог Писма,иконе Патријарха Авраама,гостопримства Авраамовог,Светог Андреја Рубљова,руску и римокатоличку икону погрешног приказивања Свете Тројице, слике Репина: Васкрсење Јаирове кћери и Семирадског: разговор Христа са Мартом и Маријом.

**Место извођења наставе:** учионица

**Наставник:** Ненад Вујасин

**Литература:** Нови Завет

**Ток часа**

**Уводни део часа:** Читамо молитву пре часа ... обнављамо лекцију: ко може да ми каже о чему смо говорили на предходном часу? Коме се то Бог јавио? Како се Бог јавио? Да ли су људи у Старом завету сликали иконе или слике на којима су показивали сцене из Светог Писма? Рођем Христовим то се мења па послушајте шта о томе говори Свети Јован Дамаскин у кратком филму који ће те погледати. И гледамо Филм о Икони.

**Истицање циља часа:** Данас ћемо говорити о представљању Свете Тројице у Православној иконографији.

**Главни део часа:** Истичем ученицима да су иконе књиге за неписмене које нам на визуелан – видљив начин објашњавају истине вере. Ученике делим у три групе од по пет ученика ( број ученика као и број група зависи од величине одељења ). Обраћам се ученицима и говорим им : „ Као што знате слика говори више од хиљаду речи зато ће ваш задатак бити да нам на основу ових фотографија кажете шта се дешава тј. да напишете шта вам говоре детаљи са фотографија. “ Затим свакој групи делим по једну фотографију Њу Јорка, Африке и слике из каменог доба које су остале сачуване у пећинама. Објашњавам им да је њихов задатак да на основу слике коју су добили напишу шта су научили о становништву и начину и условима живота људи који живе на теренима који су представљени на слици, напомињем им да за задатак имају 3 минута.

По урађеном задатку свака група врши презентацију онога што су урадили.

Затим указујем ученицима да су фотографије један од начина на који ми можемо да научимо много тога. Затим гурпама делим по двa текста из Светог Писма уз напомену да је њихов задатак да за 3 минута прочитају текстове које су добили, а да затим приђу столу нађу икону која је везана за одељак из Светог Писма који су добили и да ће за то имати 2 минута. Као што сте видели слика заиста говори више од хиљаду речи, погледајте ваше уџбенике замислите да немају ни једне слике или фотографије које би вам приближиле градиво које обрађујете у току године. Слика као визуелно средство помаже човеку да схвати многе ствари. Сликом се као наставним средством већ две хиљаде година служи и Црква. На тај начин она људима приближава своја учења, као што сте могли да видите мало пре када сте имали задатак да прочитате одељке из Светог Писма. Иконе које су пред вама помажу вам и приближавају вам догађаје описане у Светом Писму. Не као што би нам то показивале обичне слике које имају само уметничку вредност ( показујем слику Руског сликара Репина: Исцељење Јаирове кћери, слику Семирадског: разговор Христа са Мартом и Маријом ), јер обична слика нам показује овоземаљску стварност своди Христа само на човека, а икона са својим специфичним приказивањем ликова и догађаја има за циљ да нас уздигне и приближи Богу. На првом месту има за циљ да нам прикаже историјски догађај, али иконом или фреском тај историјски догађај добија дубљи смисао, добија прави смисао – приближење Богу које зависи од спремности посматрача ( 5 минута ). Е сад ми данас треба да говоримо приказивањима Свете Тројице у православној икониграфији, али и да вам укажемо на погрешна приказивања Свете Тројице који су у православну иконографију ушле кроз утицај западнохришћанског црквеног сликарства. Али прво да кажемо нешто о самом учењу Цркве о Богу као Светој Тројици. Учење о Светој Тројици је Богооткривена истина Цркве коју је Бог сам о себи открио на самом почетку Старог Завета приликом стварања Човека говорећи: „ Хајде да начинимо човека... као што смо ми...“ ***Шта нам говори овај стих?*** Овај стих нам открива да у Божијем бићу има више личности које су међусобом једнаке на шта указује саветовање: „ Хајде да начинимо човека... као што смо ми...“.(показујем икону стварања човека) Међутим, први пут Бог се у три лица јавља старозаветном патријарху Аврааму под Мамвриским дубом.(тада показујем ученицима икону Патријарха Авраама)***У ком виду се Бог јавља Авраму?***- у виду тројице младића. Ту посету осликао је између 1425-1427. велики руски иконописац свети Андреј Рубљов.(показујем икону Светог Андреја Рубљова) Ова икона настала је на основу текста Старог Завета.(показујем ученицима икону гостопримства Авраамовог) Друга икона на којој је представљена Света Тројица је икона на којој је представљено крштење Христово(показујем икону крштења Христовог) ***Реците ми како ми данас у Цркви још зовемо овај празник?***-Богојављење. Као и икона Светог Андреја и ова икона је настала на основу текста Светог Писма, и као такве оне представљају најисправније представе Свете Тројице, јер на тим иконама не само да је буквално насликан догађај, већ се кроз њега објашњава и природа односа међу лицима Свете Тројице Оца, Сина и Св. Духа, тј. учење Цркве. А шта то значи, биће вам јасно из вашег сопственог одговора. ***Како ми улазимо у свет?*** # Рођењем. И Син Божији своје постојање има рођењем од Оца, а Свети Дух исхођењем... Затим објашњавам ученицима разлоге због којих је икона Андреја Рубљова исправна: она не приказује природу Божанства него Његово јављање, она показује само односе који постоје међу лицима Св. Тројице – равноправност, јединство, савршену љубав. За разлику од једне руске иконе на којој је приказана Света Тројица настала под утицајем учења римокатоличке цркве по коме Дух Свети исходи од Оца и Сина.(показујем ученицима и ту икону која погрешно представља Свету Тројицу) У време барока у Православну Црквену иконографију ушли су нови прикази Свете Тројице који нису у складу са учењем Цркве по коме се у складу са хуманистичким сватањем ликови светитеља, мајке Божије, Христа па чак и саме Свете Тројице осликавају са наглашеним људским цртама, тј. духовно се своди на више световно. У том периоду јављају се иконе на којима се Бог Отац приказује као старац са седом брадом, Син као младић, а Дух остаје приказан као голуб.(после овог излагања такође показујем ученицима римокатоличку икону представе Свете Тројице) Дакле, за вас је битно да знате да Икона има задатак да нас приближи Царству Небеском. Иконе Свете Тројице, нарочито икона преподобног Андреја Рубљова указује да човек који се пред њом налази није само посматрач већ учесник који се налази за трпезом праоца Авраама заједно са тајанственим младићима који су посетили оца Јеврејског народа и нашег духовног праоца кроз Христа и да се из тог односа развија правилан однос према сваком човеку који је створен по икони Божијој. На крају дајем ученицима неколико минута да поставе евентуална питања везана за лекцију и одговарам на питања.

**Завршни део часа:** укратко обнављамо лекцију: 1. Шта је икона? 2. Које су две најпознатије иконе Свете Тројице у православној Цркви? На основу чијег учења је настала ова икона ( показујем Руску икону Свете Тројице ) на крају гледамо филм: „ Светлост иконе “, и читамо молитву за крај часа...